แบงก์กรุงเทพเจาะกลุ่มลูกค้าบัตรเครดิตเน้นคนรุ่นใหม่
แบงก์กรุงเทพ เจาะกลุ่มลูกค้าบัตรเครดิตรายได้ 2 หมื่นบาท เน้นกลุ่มคนรุ่นใหม่ ตั้งเป้าขยายฐานบัตร 1 แสนใบ
3 ก.ย. 2553

แบงก์กรุงเทพ เจาะกลุ่มลูกค้าบัตรเครดิตรายได้ 2 หมื่นบาท เน้นกลุ่มคนรุ่นใหม่ ตั้งเป้าขยายฐานบัตร 1 แสนใบ 
นายโชค ณ ระนอง ผู้จัดการสายบัตรเครดิต ธนาคารกรุงเทพ เปิดเผยว่า ธนาคารได้ปรับกลยุทธ์ และรูปแบบการให้บริการด้านบัตรเครดิต โดยเฉพาะอย่างยิ่งการพิจารณาคุณสมบัติ และความต้องการของกลุ่มลูกค้าเป้าหมาย ด้วยการยกระดับกลุ่มลูกค้ารุ่นใหม่ที่มีอายุระหว่าง 25-45 ปี มีรายได้เฉลี่ยต่อเดือน 2 หมื่นบาทขึ้นไป ในการเป็นผู้ถือ ‘บัตรเครดิตวีซ่า แพลทินัม ธนาคารกรุงเทพ’ ที่สามารถได้รับสิทธิพิเศษเฉพาะบัตรวีซ่า แพลทินัม
‘ธนาคารได้กำหนดเป้าหมายการขยายฐานลูกค้าผู้ถือ ‘บัตรเครดิตวีซ่า แพลทินัม ธนาคารกรุงเทพ’ จำนวน 1 แสนใบ ภายในระยะเวลา 1 ปี โดยเน้นไปยังลูกค้าที่มีความทันสมัย มีการใช้ชีวิตอย่างอิสระตามแบบฉบับของคนรุ่นใหม่ และพร้อมที่จะเลือกสรรสิ่งที่ดีที่สุดในการตอบสนองความต้องการของตนเอง โดยเฉพาะอย่างยิ่งลูกค้าที่ชื่นชอบการสะสมคะแนนเพื่อแลกรับของรางวัลจาก Thank You Program สามารถรับสิทธิประโยชน์ที่เหนือกว่าจากคะแนนสะสม 2 เท่า เมื่อใช้จ่ายผ่านบัตรภายใน 31 ส.ค. 2554 ณ ร้านอาหาร ภัตตาคาร ห้างสรรพสินค้า สายการบิน โรงแรม ตัวแทนท่องเที่ยว บริการรถเช่า ภายในประเทศ และการสะสมไมล์เดินทางจาก Royal Orchid Plus” นายโชค กล่าว
นอกจากนี้ ยังสามารถใช้บริการ Personal Assistance Service ในการช่วยประสานงานและให้คำปรึกษาบริการในด้านต่า งๆ อาทิ บริการช่วยเหลือรถเสียฉุกเฉิน บริการให้ความช่วยเหลือทางการแพทย์ บริการเลขาส่วนตัว บริการให้คำแนะนำการเดินทาง และบริการช่วยเหลือฉุกเฉินภายในบ้าน ตลอด 24 ชั่วโมง อีกทั้งแผนประกันอุบัติเหตุการเดินทาง ด้วยวงเงินคุ้มครองสูงสุด 200,000 เหรียญสหรัฐ ตามเงื่อนไขที่ธนาคารกำหนด
นายโชค กล่าวว่า ปัจจุบันธนาคารได้มีการออกบริการบัตรเครดิตให้แก่ลูกค้าประเภทต่างๆ โดยยึดเกณฑ์รายได้เป็นตัวกำหนดคุณสมบัติของผู้ถือบัตร โดยผู้มีรายได้เฉลี่ยต่อเดือนตั้งแต่ 1 แสนบาทขึ้นไป จะได้รับการยกฐานะให้เป็นผู้ถือบัตรผู้นำแพลทินัม ส่วนลูกค้าที่มีรายได้เฉลี่ยต่อเดือนตั้งแต่ 2 หมื่นบาท แต่ไม่ถึง 1 แสนบาท สามารถเลือกถือบัตรได้หลากหลายประเภท ได้แก่ บัตรวีซ่า แพลทินัม บัตรมาสเตอร์การ์ด ไทเทเนียม บัตรเอเมกซ์ โกลด์ บัตรวีซ่า บลูเวฟ และบัตรไชน่า ยูเนี่ยนเพย์ (CUP)